Rådets begrundelse: Rådets førstebehandlingsholdning (EU) nr. 2/2020 med henblik på vedtagelse af Europa-Parlamentets og Rådets forordning om ændring af forordning (EF) nr. 862/2007 om EF-statistikker over migration og international beskyttelse

(2020/C 139/02)

I. INDLEDNING

Den 16. maj 2018 forelagde Kommissionen Rådet et forslag til Europa-Parlamentets og Rådets forordning om ændring af Europa-Parlamentets og Rådets forordning (EF) nr. 862/2007 om EF-statistikker over migration og international beskyttelse.

Med henblik på at fremme drøftelserne indledte det efterfølgende østrigske formandskab den 31. maj 2018 en skriftlig høring af delegationerne om forslaget. Formandskabets kompromisforslag blev udarbejdet under hensyntagen til delegationernes bemærkninger i forbindelse med denne høring og blev drøftet på møder i Rådets Statistikgruppe den 11. juli, den 3. september og den 26. september 2018.

Formandskabets reviderede kompromisforslag, som indeholdt nogle få ændringer, der var foreslået på Statistikgruppens møde den 26. september 2018, blev godkendt den 18. oktober 2018 ved stiltiende samtykkeprocedure. Den 31. oktober 2018 vedtog Coreper mandatet til at indlede interinstitutionelle forhandlinger om den reviderede migrationsstatistikforordning.

Det første politiske trepartsmøde samt tekniske møde blev afholdt under det østrigske formandskab i december 2018, hvorefter det rumænske formandskab fortsatte en intensiv mødeplan på politisk og teknisk niveau med Parlamentet og Kommissionen. Kompromiset om den reviderede migrationsstatistikforordning blev afsluttet på et teknisk møde den 25. januar 2019 og blev efterfølgende foreløbigt godkendt på det politiske trepartsmøde den 31. januar 2019.

Ovennævnte kompromis fik dog ikke tilstrækkelig støtte fra delegationerne. På grundlag af de opnåede fremskridt fortsatte det rumænske formandskab derfor drøftelserne med henblik på at finde et kompromis, der kunne accepteres af flertallet af medlemsstaterne.

Den 16. april 2019 vedtog Parlamentet på grundlag af LIBE-betænkningen sin førstebehandlingsholdning til den reviderede migrationsstatistikforordning.

Det finske formandskab fortsatte det rumænske formandskabs bestræbelser med yderligere drøftelser af den reviderede migrationsstatistikforordning på møderne i Statistikgruppen den 26. september og den 31. oktober 2019. Det andet kompromisforslag, som det finske formandskab har udarbejdet, og som findes i dokument 13450/19, blev støttet bredt af delegationerne på mødet i Coreper den 20. november 2019.

Ovennævnte kompromisforslag blev forelagt på det politiske trepartsmøde den 28. november 2019 og blev foreløbigt godkendt med en ændring i betragtning 11.

Den 28. november 2019 blev ovennævnte kompromis, der var et resultat af de interinstitutionelle forhandlinger, og som findes i dokument 13193/19, forelagt for Statistikgruppen og blev støttet af et stort flertal af delegationerne. Den 4. december 2019 bekræftede Coreper den enighed, der var opnået om den reviderede migrationsstatistikforordning, jf. dokument 13193/19.

På mødet den 9. december 2019 stemte Europa-Parlamentets LIBE-udvalg om den tekst, der var opnået enighed om på trilogen. Formanden for De Faste Repræsentanters Komité modtog efterfølgende en skrivelse fra LIBE-udvalgets formand, hvori han meddeler, at han efter jurist-lingvisters gennemgang vil henstille til LIBE-udvalget og plenarforsamlingen, at de uden ændringer godkender den enighed, der blev opnået på trilogen, og som indeholder teksten til den reviderede migrationsstatistikforordning (dok. 15174/2/19 REV 2).

Den 27. januar 2020 nåede Rådet til politisk enighed om den reviderede migrationsstatistikforordning (15244/1/19 REV 1 + COR 1). Teksten til forordningen er efterfølgende blevet gennemgået af jurist-lingvisterne.

II. FORMÅL

Pålidelige, relevante og rettidige statistikker er afgørende for politikudformningen. Formålet med denne reviderede forordning er at sikre tilgængeligheden af sådanne statistikker på området migration og international beskyttelse og således støtte den europæiske dagsorden for migration.

III. ANALYSE AF RÅDETS FØRSTEBEHANDLINGSHOLDNING

Flere elementer i den reviderede migrationsstatistikforordning krævede indgående drøftelser for at opnå enighed: visse definitioner, der skal anvendes ved dataindsamling, nye data, der skal indsamles, dispensationer fra den forestående dataindsamling, finansiering af ny dataindsamling og anvendelse af delegerede retsakter/gennemførelsesretsakter.

Definitioner

Parlamentet foreslog at ændre visse definitioner, der skal anvendes til dataindsamling, og i stedet for fortsat at anvende »ulovlig indvandring« og »køn« (»sex« på engelsk) med henblik på dataindsamling at begynde at anvende »irregulær migration« og »køn« (»gender« på engelsk). Rådet insisterede på at bibeholde de nuværende definitioner. En sådan ændring var ikke medtaget i Kommissionens forslag til en revideret migrationsstatistikforordning, og efter nogle drøftelser var Parlamentet enigt i fortsat at anvende »ulovlig indvandring« og »køn« med henblik på dataindsamling, samtidig med at det understregede, at det er nødvendigt at anvende den rette og ikkediskriminerende terminologi.

Ny dataindsamling

I Kommissionens oprindelige forslag til den reviderede migrationsstatistikforordning blev det foreslået at ajourføre forordningen fra 2007 om statistikker over migration ved at indføre nogle ændringer med hensyn til dataindsamling om international beskyttelse, tilbagesendelser af tredjelandsstatsborgere med ulovligt ophold, genbosættelse og opholdstilladelser.

Oplysningerne om mange af disse nye variabler og opdelinger er allerede indsamlet på frivillig basis, og Kommissionen ønskede at skabe et retsgrundlag for obligatorisk indsamling af disse nye data.

Parlamentet fremsatte i alt 91 ændringsforslag til den reviderede migrationsstatistikforordning. Af disse ændringsforslag blev der fremsat 55 ændringsforslag om at øge den obligatoriske dataindsamling og i tillæg til Kommissionens forslag at påbegynde indsamling af endnu flere nye data (nye variabler og nye opdelinger), både hvad angår international beskyttelse, opholdstilladelser og tilbagesendelser, og hvad angår integreret migration og forebyggelse af ulovlig indrejse og ulovligt ophold, som der ikke var taget højde for at ajourføre i Kommissionens oprindelige forslag.

I betragtning af dette forslag om en så væsentlig forøgelse af anvendelsesområdet for den reviderede forordning foreslog Rådet som et kompromis at indføre et koncept med pilotundersøgelser, således at gennemførligheden af en række nye foreslåede variabler og opdelinger først vil blive afprøvet ved hjælp af pilotundersøgelser, frem for at indlede en umiddelbart forestående dataindsamling, og således at nye data først kan indsamles efter en positiv afslutning af pilotundersøgelserne.

Som følge af intense forhandlinger blev en del af Parlamentets anmodninger om ny dataindsamling medtaget i den umiddelbart forestående dataindsamling, en del blev udeladt (navnlig hvad angår den foreslåede dataindsamling, som risikerede ikke at frembringe meningsfulde/nyttige resultater), og en del vil først blive afprøvet ved hjælp af pilotundersøgelserne.

Dispensationer

Rådet anmodede om, at det i tilfælde, hvor gennemførelsen af den reviderede migrationsstatistikforordning vil kræve større tilpasninger af medlemsstaternes nationale statistiske systemer, skal være muligt at indrømme behørigt begrundede og tidsbegrænsede dispensationer i den reviderede forordning. Rådet anførte, at sådanne større tilpasninger navnlig kan skyldes et behov for at forbedre aktualiteten, tilpasse udformningen af dataindsamlingsmetoderne, herunder adgangen til administrative kilder, eller udvikle nye værktøjer til at udarbejde data. Parlamentet var enigt i, at en sådan bestemmelse bør medtages i den reviderede forordning, og at en sådan dispensation vil kunne anvendes efter en anmodning til Kommissionen i op til tre år med mulighed for at forlænge den i op til yderligere to år.

Finansiering

Som en yderligere sikkerhed for medlemsstaterne anmodede Rådet i betragtning af det betydeligt øgede omfang af ny dataindsamling om, at der medtages en ny artikel om finansiering for at sikre, at medlemsstaterne kan modtage finansiel støtte fra EU til gennemførelsen af den reviderede migrationsstatistikforordning. Parlamentet besluttede at medtage en sådan sikkerhed, hvorefter medlemsstaterne vil være berettiget til EU-støtte både til udvikling af nye metoder for statistikker (herunder deltagelse i pilotundersøgelserne) og til udvikling og/eller gennemførelse af de nye dataindsamlinger.

Delegerede retsakter/gennemførelsesretsakter

Rådet tilsluttede sig Kommissionens forslag om, at beføjelsen i henhold til den reviderede migrationsstatistikforordning bør tillægges Kommissionen ved gennemførelsesretsakter, mens Parlamentet foreslog at anvende delegerede retsakter til ajourføring af definitioner, fastlæggelse af opdelinger samt fastlæggelse af regler for præcision og kvalitetsstandarder. Under forhandlingerne var der enighed om, at der ikke var behov for beføjelser til at ændre definitioner, og derfor kan gennemførelsesretsakter anvendes i forbindelse med uddelegering af beføjelser i den reviderede forordning, herunder til fastlæggelsen af opdelinger.

IV. KONKLUSION

Rådets førstebehandlingsholdning afspejler det kompromis, der blev indgået i forhandlingerne mellem Rådet og Europa-Parlamentet med støtte fra Kommissionen. Når den reviderede migrationsstatistikforordning er vedtaget, vil den forbedre og udvide den nuværende dataindsamling på migrationsområdet. Takket være forordningen vil der blive indsamlet flere data om international beskyttelse, opholdstilladelser, forebyggelse af ulovlig indrejse og ulovligt ophold samt tilbagesendelser af tredjelandsstatsborgere med ulovligt ophold. Forordningen vil også give mulighed for at afprøve gennemførligheden af en endnu mere robust dataindsamling på disse områder ved hjælp af pilotundersøgelserne, og den bidrager dermed til gennemførelsen af den europæiske dagsorden for migration.